### | | | | --- | --- | | | | | --- | | **Byråd** 29. november 2016 Sagsnr. 710-2016-50402 Dok.nr. 710-2016-386688 Sille Holm | | 184.                Udmøntning af anlægsbeløb til forbedring og udvikling af de kommunale haller - Åbent

###

|  |  |
| --- | --- |
| Tidl. politisk behandling |  |
| Forventet sagsgang | KF-U, ØK, BY |
| Lovgrundlag |  |

###

**SAGENS INDHOLD**

Kultur- og Fritidsudvalget har på mødet 4. oktober 2016
bedt om, at der skal fremlægges en sag vedrørende udmøntning af anlægsbeløb til
forbedring og udvikling af de kommunale haller, afsat i Budget 2016-19. Sagen
skal omhandle renovering og forbedring af køkkenområdet i Vestjysk Bank Arena i
forbindelse med det kommende halbyggeri.

En renovering af køkkenområdet har været et ønske i
forbindelse med byggeriet af den nye hal i Hadsten, men det har ikke været
muligt at realisere dette indenfor projektøkonomien. Byggeprogramudvalget for
den nye hal i Hadsten har forudsat, at køkkenområdet renoveres på et senere
tidspunkt.

Renoveringen er imidlertid blevet aktuel i forbindelse med
et forslag om at ændre hallens opvarmnings- og ventilationsprincipper.
Ændringen vil frigøre et lokale bag det nuværende køkken, der i dag anvendes
som teknikrum. Det ekstra lokale giver mulighed for at udvide og forbedre
køkkenfaciliteterne. Køkkenfaciliteterne vil med fordel kunne renoveres
samtidig med halbyggeriet. Køkkenrenoveringen vil forventeligt kunne udføres
samtidig med at caféområdet renoveres i forbindelse med halprojektet.

Der har siden budget 2012-15 været afsat rådighedsbeløb til
forbedring og udvikling af haller. Beløbene er blandt andet anvendt til
energiforbedringer i de selvejende haller, opsætning af bimålere i de kommunale
haller og en analyse af Voldum-Hallens økonomi.

I forbindelse med budget 2016-19 er rådighedsbeløbet til
forbedring og udvikling af haller øremærket til de kommunale haller, hvor der
er afsat anlægsbeløb på 500.000 kr. i henholdsvis 2016 og 2017. Beløbene er
afsat til at skabe bedre rammer og muligheder for, at lokale foreninger kan
overtage driften af de kommunale haller. Det fremgår af budgettet, at beløbet
kan være et bidrag til renovering, vedligeholdelse, forbedringer og udvidelser
i hallerne. Det fremgår ligeledes, at beløbene eksempelvis kan anvendes til
forberedelse til foreningsfitness i [adresse] eller forbedring af
cafeteriaerne i [adresse] eller Vestjysk Bank Arena. Den konkrete
udmøntning af beløbet besluttes af Kultur- og Fritidsudvalget, mens
anlægsbevillingen godkendes af Byrådet.

**VURDERING**

Teknik og Kultur vurderer, at der indenfor en ramme på
500.000 kr. er mulighed for at etablere grundlæggende forhold som vægge, gulv
og lofter i køkkenområdet. Teknik og Kultur er i dialog med HKIC, der har
tilkendegivet, at de er indstillede på at finansiere færdiggørelsen af køkkenområdet
samt indkøb af inventar til køkkenet. Renoveringen vil skulle ske i samarbejde
med Hadsten Kultur- og Idrætscenter (HKIC), som inddrages i, hvordan de 500.000
kr. anvendes bedst muligt. Byggeprogramudvalget for den nye hal orienteres
løbende.

Det er en forudsætning for køkkenrenoveringen, at
opvarmnings- og ventilationsprincippet indeholdes i halprojektet, således at
det frigjorte lokale kan indgå i køkkenområdet.

En renovering af køkkenfaciliteterne i Vestjysk Bank Arena
samtidig med det øvrige halbyggeri åbner mulighed for en bedre udnyttelse af de
afsatte ressourcer. Renoveringen vil samlet set give en bedre bygningsmæssig og
økonomisk løsning.

Teknik og Kultur vurderer endvidere, at en forbedring af
køkkenfaciliteterne vil bidrage til at give bedre rammer for den selvejende
driftsform. Forbedringerne vil betyde, at køkken- og cafeområdet vil fremstå
mere indbydende for brugerne. Hadsten Kultur- og Idrætscenter vil dermed have
bedre betingelser for at drive cafeen i det samlede idrætscenter, når hallen er
færdigbygget og gymnastiksalene M1 og M2 er ny-renoverede.

**ØKONOMI**

Der søges om en anlægsbevilling på 500.000 kr. til
forbedring af køkken- og caféområdet i Vestjysk Bank Arena finansieret af det
afsatte rådighedsbeløb i Budget 2016-19 til forbedring og udvikling af de
kommunale haller.

Det forudsættes, at HKIC finansierer eventuelle udgifter
til færdiggørelse af køkkenet samt indkøber inventar til køkkenet.

Teknik og Kultur og HKIC tager stilling til, hvordan
anlægsbevillingen anvendes bedst muligt. NODO Arkitekterne tilknyttes som
rådgiver til renoveringen, således at renoveringen sker koordineret i forhold
til halbyggeriet.

**INDDRAGELSE**

Hadsten Kultur- og Idrætscenter inddrages i projektet for at
sikre, at renoveringen lever op til foreningens ønsker. Byggeprogramudvalget
for ny hal i Hadsten orienteres om renoveringen.

**INDSTILLING**

Direktøren for Teknik og Kultur indstiller til Byrådet:

1. At rådighedsbeløbet på 500.000 kr. til forbedring og udvikling af de
kommunale haller anvendes til renovering af køkkenområdet i Vestjysk Bank
Arena.

2. At der gives en anlægsbevilling på
500.000 kr. til renoveringen finansieret af det afsatte rådighedsbeløb i 2016
til forbedring og udvikling af de kommunale haller.

**BESLUTNING**

***Kultur- og Fritidsudvalget, 8. november 2016:***

Fraværende:August Ravn, Olfert Søndergaard

Indstilles godkendt.

***Økonomiudvalget, 22. november 2016:***

Fraværende:Tanja Johansen

Indstilles godkendt.